ครม. เห็นชอบร่าง MOU รถไฟไทย-ญี่ปุ่นก่อนลงนาม 6 ส.ค
ครม. เห็นชอบร่าง MOU รถไฟไทย-ญี่ปุ่นก่อนลงนาม 6 ส.ค. 59 โดยคาดว่าจะได้ข้อสรุปต้นทุนเบื้องต้น และตำแหน่งสถานี ในต.ค.-พ.ย.59
2 ส.ค. 2559

นายณัฐพร จาตุศรีพิทักษ์ ที่ปรึกษา รัญมนตรีพาณิชย์ เปิดเผยว่า ที่ประชุมคณะรัฐมนตรี (ครม.) รับทราบความคืบหน้าการร่วมลงนามร่างบันทึกความร่วมมือด้านระบบรางระหว่างกระทรวงคมนาคมของไทยกับกระทรวงที่ดิน โครงสร้างพื้นฐาน การขนส่ง และการท่องเที่ยวของญี่ปุ่น โดยในวันที่ 6 ส.ค.59 รมว.ที่ดิน โครงสร้างพื้นฐาน การขนส่ง และการท่องเที่ยวของญี่ปุ่น จะเดินทางมาประเทศไทย เพื่อร่วมลงนามในบันทึกดังกล่าว
สำหรับสาระสำคัญของบันทึกดังกล่าว ได้แก่ การพัฒนาเส้นทางตามแนวเศรษฐกิจตะวันออก-ตะวันตก (east-west economic corridor) จาก จ.ตาก ไปยัง จ.นครพนม จ.มุกดาหาร ไปยังประเทศเวียดนาม, การพัฒนาเส้นทาง southern economic corridor จากทวายมา จ.กาญจนบุรี ไปอรัญประเทศเข้าประเทศกัมพูชา
ทั้งนี้ญี่ปุ่นจะเข้ามาทำการศึกษาว่าควรพัฒนาทั้งสองเส้นทางนี้อย่างไรบ้าง ทั้งในแง่ขนส่ง และการพัฒนาเศรษฐกิจ, การขนส่งสินค้าทางรถไฟที่ปัจจุบันมีสัดส่วนเพียง 2%, การพัฒนาระบบขนส่งมวลชนทางราง, การพัฒนาโครงการรถไฟฟ้าความเร็วสูง กรุงเทพฯ-เชียงใหม่
โดยญี่ปุ่นจะจัดทำรายงานขั้นสุดท้าย ซึ่งประกอบด้วย รายละเอียดเส้นทาง ตำแหน่งสถานี ต้นทุนเบื้องต้น ให้แล้วเสร็จราวเดือน ต.ค.-พ.ย.59 ส่วนรูปแบบการลงทุนจะมีการพิจารณาในรายละเอียดร่วมกันอีกครั้ง
นอกจากนี้ ญี่ปุ่นจะให้ความช่วยเหลือแบบให้เปล่าในการจัดทำแผนแม่บทการพัฒนาเมืองและพื้นที่เศรษฐกิจตามแนวเส้นทางรถไฟ